Namangan viloyatida baliq yetishtirish boʻyicha mavjud imkoniyatlardan samarali foydalanish chora-tadbirlari toʻgʻrisida
(resolution, 2018-07-24)

Respublikada baliqchilik sohasini jadal rivojlantirish, mavjud imkoniyatlardan samarali foydalanish, baliqchilik sohasi rivojlangan xorijiy davlatlarning ilgʻor tajribalarini oʻrganish, intensiv texnologiyalarni joriy etish koʻlamini kengaytirish hisobiga baliq mahsulotlari ishlab chiqarish hajmlarini oshirish va tannarxini pasaytirish boʻyicha tegishli choralar koʻrilmoqda. Joriy yil boshidan buyon respublikaning barcha hududlarida baliqchilik sohasini rivojlantirish boʻyicha hududiy chora-tadbirlar dasturi qabul qilinib, uning ijrosini taʼminlash yuzasidan tizimli ishlar tashkil etildi. Biroq, oʻrganishlar va monitoring natijalariga koʻra, sunʼiy suv havzalaridan samarali foydalanish, havza hosildorligini oshirish, sohaga xorijiy ilgʻor tajribalarni jalb etish borasida ishlar yetarlicha amalga oshirilmayapti. Respublikada oziq-ovqat xavfsizligini taʼminlash, baliq mahsulotlari ishlab chiqarish hajmlarini oshirish, baliq yetishtirish texnologiyasini ilmiy asoslangan holda tashkil etish hamda Namangan viloyati hududidan oʻtuvchi Norin daryosi boʻylarida baliq yetishtirish boʻyicha mavjud imkoniyatlardan yanada samarali foydalanish maqsadida Vazirlar Mahkamasi qaror qiladi: 1. Oʻzbekiston Respublikasi Qishloq xoʻjaligi vazirligi, Suv xoʻjaligi vazirligi, Yer resurslari, geodeziya, kartografiya va davlat kadastri davlat qoʻmitasi, “Ipoteka-bank” aksiyadorlik tijorat ipoteka banki, “Oʻzbekbaliqsanoat” uyushmasi va Namangan viloyati hokimligining Namangan viloyati hududidan oʻtuvchi Norin daryosi boʻylarida baliqchilik xoʻjaliklarini tashkil etish toʻgʻrisidagi takliflari maʼqullansin. 2. Namangan viloyati hokimligi Oʻzbekiston Respublikasi Yer resurslari, geodeziya, kartografiya va davlat kadastri davlat qoʻmitasi bilan birgalikda: bir oy muddatda Norin daryosi boʻylarida baliqchilik xoʻjaliklarini tashkil etish uchun Namangan viloyatining Uchqoʻrgʻon, Norin va Uychi tumanlari hududidan ilovaga muvofiq belgilangan tartibda yer uchastkalari ajratilishini; ikki oy muddatda baliqchilik tarmogʻi boʻyicha yangidan tashkil etiladigan loyihalarga ajratiladigan yer uchastkalari hududida mol-mulklarni baholash ishlarining yakunlanishi va ularning egalari boʻlgan fuqarolar va yuridik shaxslarga belgilangan tartibda pul kompensatsiyalari toʻlanishini; ushbu qarordan kelib chiqqan holda, hududlarning qishloq xoʻjaligi ekinlarini joylashtirish rejasiga belgilangan tartibda tegishli oʻzgartirishlar kiritilishini taʼminlasin. Belgilab qoʻyilsinki, mazkur qarorga ilovaga muvofiq tashkil etilayotgan baliqchilik xoʻjaliklariga ajratilishi nazarda tutilgan yer uchastkalari hududida faoliyat yuritayotgan fermer xoʻjaliklari baliqchilik tarmogʻi boʻyicha yangi loyihalarni amalga oshirish toʻgʻrisidagi oʻz murojaatlari boʻyicha tanlovlarda ishtirok etishga haqli. 3. Oʻzbekiston Respublikasi Oliy va oʻrta maxsus taʼlim vazirligi, Kasb-hunar taʼlim markazi Qishloq xoʻjaligi vazirligi va “Oʻzbekbaliqsanoat” uyushmasining buyurtmanomalari asosida 2018/2019 oʻquv yilidan boshlab, Namangan davlat universiteti va Namangan viloyati Uchqoʻrgʻon tumanidagi Yangiyer qishloq xoʻjalik kasb-hunar kollejida baliqchilik sohasi uchun kadrlar tayyorlashni tashkil etsin. Kasb-hunar taʼlimi tizimini yanada takomillashtirishni muvofiqlashtirish respublika komissiyasi Namangan viloyati Uchqoʻrgʻon tumanidagi Yangiyer qishloq xoʻjalik kasb-hunar kollejini koʻp tarmoqli kasb-hunar kolleji sifatida faoliyat yuritishi yuzasidan taklif kiritsin. Belgilab qoʻyilsinki, Namangan davlat universiteti va Namangan viloyati Uchqoʻrgʻon tumanidagi Yangiyer qishloq xoʻjalik kasb-hunar kollejida baliqchilik sohasi uchun kadrlar tayyorlash boʻyicha Xitoy Xalq Respublikasi va Turkiya Respublikasi tajribalarini oʻrganish va malakali mutaxassislarini jalb etish masalalariga Namangan viloyati hokimining yoshlar siyosati, ijtimoiy rivojlantirish va maʼnaviy-maʼrifiy ishlar boʻyicha oʻrinbosari hamda Namangan davlat universitetining oʻquv ishlari boʻyicha prorektori masʼul etib biriktiriladi. 4. Oʻzbekiston Respublikasi Qishloq xoʻjaligi vazirligi Suv xoʻjaligi vazirligi, Tashqi ishlar vazirligi, “Oʻzbekbaliqsanoat” uyushmasi bilan birgalikda baliq yetishtirish boʻyicha intensiv texnologiyalar va ilgʻor tajribalarni oʻrganish maqsadida ikki oy muddatda malakali mutaxassislar va baliqchilik xoʻjaliklari rahbarlarining baliqchilik sohasi rivojlangan xorijiy davlatlarga xizmat safarini tashkil etsin. Xizmat safari yakuni boʻyicha xorijiy davlatlarda oʻrganilgan tajribalar asosida respublikamizdagi daryo va kanal boʻylarida resurs tejaydigan texnologiyalarni qoʻllash hisobiga akvakulturani rivojlantirishga doir takliflarni belgilangan tartibda Vazirlar Mahkamasining Qishloq va suv xoʻjaligi, qishloq xoʻjaligi va oziq-ovqat mahsulotlarini qayta ishlash masalalari kompleksiga kiritsin. 5. Oʻzbekiston Respublikasi Suv xoʻjaligi vazirligi Norin daryosi boʻylarida yangidan tashkil etiladigan baliqchilik xoʻjaliklarining talabnomasiga koʻra, sunʼiy suv havzalarini barpo etish uchun maxsus texnikalar ajratsin va imtiyozli narxlarda xizmat koʻrsatishni taʼminlasin. 6. Qoraqalpogʻiston Respublikasi Vazirlar Kengashi, viloyatlar hamda Toshkent shahar hokimliklari Oʻzbekiston Respublikasi Qurilish vazirligi, Qishloq xoʻjaligi vazirligi va “Oʻzbekbaliqsanoat” uyushmasi bilan birgalikda baliq va baliq mahsulotlari, konserva va yarim tayyor mahsulotlar sotadigan hamda ovqatlanish shoxobchasini oʻz ichiga olgan zamonaviy infratuzilmaga ega savdo majmualarining (keyingi oʻrinlarda savdo majmualari deb ataladi) barpo etish boʻyicha 2018-2019-yillarga moʻljallangan chora-tadbirlar dasturini bir oy muddatda ishlab chiqsin va tasdiqlasinlar. Mazkur chora-tadbirlar dasturida quyidagi masalalarga alohida eʼtibor qaratilsin: infratuzilma obyektlari uchun yer ajratish, 2018-2019-yillarda quriladigan savdo majmualarini manzilli joylashtirish va qurish uchun pudrat tashkilotlari hamda tashabbuskorlarni aniqlash; savdo majmualarini moliyalashtirish manbalari, qurilish-montaj ishlarini boshlash va tugatish muddatlari, foydalanishga qabul qilish davlat komissiyalari tomonidan ishga tushirish (qabul qilish) dalolatnomalarini rasmiylashtirish; birinchi navbatda, boʻsh turgan binolarni xatlovdan oʻtkazish va ushbu binolarga savdo majmualarni joylashtirish. 7. Oʻzbekiston Respublikasi Qurilish vazirligi savdo majmualarini barpo etish loyihasini amalga oshirish doirasida loyiha-smeta hujjatlarining ekspertizadan oʻtkazilishini hamda bajarilayotgan qurilish-montaj ishlarining sifati, shaharsozlik normalari va qoidalariga rioya etilishi yuzasidan davlat nazoratini oʻrnatsin. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari Qurilish vazirligi bilan birgalikda savdo majmualarini qurilishini oʻz muddatlarida va sifatli tugatilishiga shaxsan masʼul ekanligi belgilab qoʻyilsin. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari Z.T. Mirzayev va “Oʻzbekbaliqsanoat” uyushmasi raisi A.Sh. Ergashev zimmasiga yuklansin. Namangan viloyati tumanlarining nomi Ajratiladigan yer uchastka maydoni, gektar Shundan: massivlar boʻyicha massiv nomi yer maydoni, gektar kontur raqami Uchqoʻrgʻon 139,2 Oltin vodiyservis 91,4 40, 50, 53, 58, 59, 71, 72, 75, 76, 78, 80, 81, 82 83, 84, 85, 86, 88, 90, 91, 119, 121 Madadkor Hamzaobod 27,8 36, 62, 96 Namangan oʻrmon xoʻjaligi 20,0 5, 7, 8, 11, 20 Norin 62,9 Norinkapa 24,5 4, 24 Paxtakor 38,4 5, 99, 10, 101, 102 Uychi 49,7 Uychi Guliston 49,7 285, 296, 389, 390, 400, 401, 402, 406 Jami: 251,8 x 251,8 x